

Tárgy: **Az önkormányzat 2023. évi**

**költségvetési rendelet-tervezete**

**E L Ő T E R J E S Z T É S**

**Tisztelt Képviselő-testület!**

Az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva, a Képviselő-testület köteles a 2023. évi költségvetésről rendeletet alkotni.

Az államháztartásról szóló 2011. évi CXCV. törvény és az államháztartásról szóló törvény végrehajtásáról szóló 368/2011. (XII. 31.) Kormányrendelet a helyi önkormányzatok költségvetésének tervezésével kapcsolatos szabályokat nem változtatták meg, s nem változott

a tervezésre vonatkozó helyi szabályozás sem, ezért a tervezési munka az előző évhez hasonló ütemben folyt.

*Nem vagyunk könnyebb helyzetben, mint a tavalyi esztendőben.*

*Olyan szempontból talán még nehezebb helyzetben is, hogy a korábbi évektől eltérően semmilyen információ nem áll rendelkezésre e koncepció készítésének időpontjában az idei évi pályázati, fejlesztési lehetőségeiről.*

**A 2023-as esztendő feladata: BÖJTÖLVE ÉS REALISTÁN!**

**Hát, nem túl előremutató célok….,**

**… de most megint egy olyan év következik, amikor a központi költségvetési előrejelzések sem számolnak gazdasági növekedéssel, a prognózisok szerint a túlélés már eredményként értékelhető.**

**Tavaly ezt írtam, és idénre talán még hangsúlyosabban is igaz:**

***… „sem a körülmények, sem a finanszírozásunk nem ad okot nekünk álmodozásra. Kiemelt és a legfontosabb feladattá lépett elő a teljes intézményi működés biztosítása és az eddig felépített helyi szociális és biztonsági háló fenntartása.”***

**Az is feladat, hogy minden lehetséges fórumon és formában a közélet iránt érdeklődő lakosság számára a mindenkori aktuális helyzetünkről tájékoztatást adjunk.**

**Ezért minden nehézségünk ellenére az elektronikus média teljes eszközrendszere (weboldal, közösségi oldal, applikáció) mellett az idén is – önként vállalt feladatként - megjelentetjük a Csemői Hírmondót, ami már 33. évfolyamába lépett.**

Tisztelt Képviselők!

A 2023-es esztendőt is úgy tervezzük, hogy nem vetünk ki helyi adót!

Komoly eredménynek számít és kezeljük is úgy, hogy a lakosságra pénzügyi kötelezettséget nem terhelünk, ugyanakkor mindez azt is jelenti, hogy bevételünk továbbra is csak a központi költségvetési támogatásból származik.

Megpróbáljuk, hangsúlyozom MEGPRÓBÁLJUK teljes tartalmában tervezni és fenntartani a kialakított helyi ellátórendszert a települési támogatásokkal, a babaváró csomagokkal, a „Megéri tanulni” ösztöndíjprogrammal, beiskolázási támogatással, a „Csemői fészek” lakásfelújítási programmal, a méltányossági ellátásokkal és a karácsonyi ajándékozási akcióval, főépítészi és pályázati tanácsadás biztosításával.

**A 2023-es esztendőben:**

1. **Most lehetünk „hálásak” saját magunknak, hogy a tavalyi évi nyertes pályázatainkat hiánytalanul sikerült megvalósítanunk, így pályázati kiegészítésként tervezett önerőn túl további saját forrásokat biztosítani nem kell.**
2. **Új pályázatot csak akkor és annyiban tudunk benyújtani, amennyiben önerő és többlet saját forrás nem vagy csak minimális mértékben szükséges.**
3. **A tavalyi aszályos tavasz és nyár bebizonyította, hogy törődnünk kell a locsolásra használt kútjainkkal. Új kutat szükséges fúrni a bölcsőde és a református templomkert öntözésére és felújítani szükséges az iskola udvarán, a temetőben, az ökocentrumnál és a tájháznál lévő kútjainkat.**
4. **Felújítás alapot szükséges elkülöníteni, mert el kell kezdenünk a középületek, közintézmények belső felújítását ütemezetten végrehajtani. Szét kell bontani a fogorvosi várót és fel kell tárni, honnan és milyen hiba miatt vizesedik a fal. Festeni indokolt a zöldhalmi és a központi rendelőkben is. Ezen feladatok finanszírozása az idei évi költségvetést terheli – ha tehetjük.**

**Az Önkormányzat költségvetési politikájának fő vonásai 2023. évben**

**1. Takarékos, átlátható és biztonságos működtetés.**

**2. A kötelezően ellátandó feladatok biztosítása.**

**3. A szociálisan rászorultak támogatása.**

**4. Tudatos településüzemeltetés**

**5. Pályázatok figyelése, kapcsolódás az aktuális pályázatokhoz, a pályázatok önrészének lehetőség szerinti megteremtése.**

**Kiemelt célkitűzés, hogy a kötelező feladatok ellátását biztosítsuk.**

Magyarország helyi önkormányzatairól szóló 2014.évi CLXXXIX. törvény alapján az önkormányzat helyi közügyek, valamint a helyben biztosítható közfeladatok körében ellátandó *helyi önkormányzati feladatok különösen:*

1. településfejlesztés, településrendezés,

2. településüzemeltetés (köztemetők kialakítása és fenntartása, a közvilágításról való gondoskodás, kéményseprő-ipari szolgáltatás biztosítása, a helyi közutak és tartozékainak kialakítása és fenntartása, közparkok és egyéb közterületek kialakítása és fenntartása, gépjárművek parkolásának biztosítása)

3. a közterületek, valamint az önkormányzat tulajdonában álló közintézmények elnevezése

4. egészségügyi alapellátás, az egészséges életmód segítését célzó szolgáltatások

5. környezet-egészségügy (köztisztaság, települési környezet tisztaságának biztosítása, rovar és rágcsálóirtás)

6. óvodai ellátás

7. kulturális szolgáltatás, különösen a nyilvános könyvtári ellátás biztosítása, filmszínház, előadói-művészeti szervezet támogatása, a kulturális örökség helyi védelme, a helyi közművelődési tevékenység támogatása

8. szociális, gyermekjóléti és gyermekvédelmi szolgáltatások ellátása

9. lakás- és helyiséggazdálkodás

10. a területén hajléktalanná vált személyek ellátásának, rehabilitációjának, valamint a hajléktalanná válás megelőzésének biztosítása

11. helyi környezet- és természetvédelem

12. honvédelem, polgári védelem, katasztrófavédelem, helyi közfoglalkoztatás

13. helyi adóval, gazdaságszervezéssel és a turizmussal kapcsolatos feladatok

14. kistermelők, őstermelők számára – jogszabályban meghatározott termékeik –

értékesítési lehetőségeinek biztosítása, ideértve a hétvégi árusítás lehetőségeit is

15. sport, ifjúsági ügyek

16. nemzetiségi ügyek

17. közreműködés a település közbiztonságának biztosításában

18. helyi közösségi közlekedés biztosítása

19. hulladékgazdálkodás

20. távhőszolgáltatás

21. víziközmű-szolgáltatás, amennyiben a viziközmű-szolgáltatásról szóló törvény rendelkezései szerint a helyi önkormányzat ellátásért felelősnek minősül.”

További törvényi lehetőségek helyi önkormányzati feladat-telepítésre:

– törvény a felsoroltakon kívül más, a helyi közügy, helyben biztosítható közfeladat ellátását is előírhatja,

– törvényben meghatározott esetekben az önkormányzat és az állam külön, a finanszírozást is rendező megállapodása alapján az önkormányzat állami feladatokat is elláthat,

– a helyi önkormányzatok továbbra is önként vállalhatják olyan helyi közügyek ellátását, amelyet jogszabály nem utal más szerv kizárólagos hatáskörébe. Az önként vállalt feladatok ellátása azonban nem veszélyeztetheti a kötelező feladatok ellátását. Finanszírozásuk forrását elsősorban az önkormányzat saját bevételei, illetve az erre a célra biztosított külön források képezhetik.

*Önkormányzatunk* ***önként vállalt*** *feladatként látja el:*

*- civil szervezetek támogatását,*

*- ösztöndíjprogram működtetését,*

*- Csemői Hírmondó havilap működtetése*

*- települési internetes és internetes közösségi oldal működtetését,*

*- piac fenntartását.*

**Csemő Község Önkormányzatának 2023. évi költségvetési főösszege: 996.860.565 Ft**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**BEVÉTELEK**

* **Önkormányzatok működési támogatásai**

Ezen a soron szerepelnek a központi költségvetésből a költségvetési törvény alapján juttatott támogatások.

* Helyi önkormányzatok működésének általános támogatása: 188.234.831 Ft

Ez a támogatás az önkormányzat és a hivatal általános működésével, feladatellátásával kapcsolatban felmerülő kiadásokra fordítható.

* Települési önk. egyes köznevelési feladatainak támogatása: 158.042.170 Ft

Ez a támogatás a kötelezően ellátandó óvodai feladatok finanszírozására szolgál a gyermeklétszám alapján.

* Települési önk. szociális, gyermekjóléti és gyermekétkeztetési, valamint bölcsődei feladatainak támogatása: 179.382.577 Ft

Ebből 46.637.000 Ft a szociális feladatok ellátására (szociális juttatások, falugondnokok-, gyermekétkeztetés-, bölcsődei ellátás kiegészítése lehet), 11.708.400 Ft falugondnoki szolgáltatásra, 78.650.264 Ft gyermekétkeztetésre és 42.386.913 Ft a mini bölcsődei feladatellátásra használható fel.

* Települési önk. kulturális feladatainak támogatása: 10.383.396 Ft

Ez a támogatás könyvtári és közösségi színtéri feladatok ellátására szolgál, azzal a kitétellel, hogy kötelező a támogatás legalább 10%-át a könyvtári állomány gyarapítására és további 10%-át közösségi színtéri szakmai feladataira fordítani.

* **Egyéb működési célú támogatási bevétel államháztartáson belülről**

Ide tartoznak a központi költségvetésből, a TB Alaptól, egyéb államháztartáson belüli költségvetési szervtől kapott támogatások. Itt került tervezésre a védőnői és iskolaegészségügyi ellátások finanszírozása (20.553.900 Ft), továbbá a növénytermesztéssel kapcsolatban keletkező területalapú és egyéb támogatás (2.000.000 Ft) és a közfoglalkoztatáshoz kapcsolódóan vélelmezünk jelen szerződésünk alapján 3.150.270 Ft-ot.

* **Közhatalmi bevételek**

Itt jelennek meg a tervezett iparűzési adó 60.000.000 Ft és a pótlék, bírság bevételek 200.000 Ft összegben.

* **Működési bevételek**

A várható nyárfa eladásból és növénytermesztési bevételből 15.276.354 Ft, a bérleti díjakból 5.890.845 Ft, a lakbérekből 167.052 Ft, az étkezési térítési díjakból 9.653.716 Ft, a továbbszámlázásból 1.181.102 Ft, a hozzájuk kapcsolódó fizetendő áfából 8.685.650 Ft és a gyermekétkeztetéshez kapcsolódó 4.762.990 Ft visszaigényelhető áfából tevődik össze.

* **Egyéb működési célú átvett pénzeszköz**

Itt kell tervezni azokat a 2022-ben háztartásoknak folyósított kamatmentes kölcsönöket, melyeknek visszafizetési ideje a 2023. évben esedékes (110.000 Ft).

* **Finanszírozási bevételek**

Ez az előző évi költségvetési maradvány 328.933.712 Ft.

**KIADÁSOK**

* **Személyi juttatások és munkaadói járulékok**

A védőnők, a könyvtáros és a falugondnokok, továbbá a választott tisztségviselők személyi juttatásai és a hosszabb távú közfoglalkoztatásban 5 hónapig alkalmazott 6 fő közfoglalkoztatott bére (62.935.339 Ft) és a hozzá kapcsolódó munkaadói járulékok (8.048.587 Ft) jogszabály szerint kerültek tervezésre.

A másik típusú közhasznú foglalkoztatáshoz kapcsolódóan ezen a jogcímen keletkező kiadásokat évközi előirányzat-módosítással fogjuk elszámolni, az aktuálisan kötött támogatási szerződésnek megfelelően.

Ide tartoznak még a reprezentációs kiadások is, melyek a rendezvényekkel kapcsolatban felmerült reprezentációt tartalmazva 4.000.000 Ft-ot tesznek ki.

* **Dologi kiadások**

E kiadási jogcímen az alábbiak kerültek tervezésre:

**külterületi szemétszállítás 7.000.000 Ft**

A tapasztalat azt bizonyítja, hogy a konténeres hulladékgyűjtési rend bevált.

Az önkormányzat fizeti a rendelkezésre állás, a szállítás és az ártalmatlanítás költségét.

**dűlőút karbantartás 1.600.000 Ft**

A települési adottságaink nem változtak: van 138 dűlőutunk, aminek FOLYAMATOS és szükség szerinti karbantartását el kell végeznünk.

* + Közvilágítás 8.500.000 Ft
  + Védőnők dologi kiadásai (szakmai anyag, szakmai szolgáltatás, Egészségházak közműdíjai) 8.638.328 Ft
  + Csemői Hírmondó kiadása

(önként vállalt feladatként) 3.000.000 Ft

* + „Település image” kialakítása

(önként vállalt feladatként) 1.000.000 Ft

* + Gyermekétkeztetés 82.862.085 Ft
  + Falugondnokok dologi kiadásai 4.268.828 Ft
  + Könyvtár és Közösségi Színtér dologi kiadásai 2.585.664 Ft

**önkormányzati rendezvények 10.000.000 Ft**

* + vagyonbiztosítás 1.722.264 Ft
  + Cégautóadó 1.116.000 Ft
  + Projektmenedzser lakossági szolgáltatása

(önként vállalt feladatként) 3.505.200 Ft

* + Pénzügyi szolgáltatási díjak 5.000.000 Ft
  + Szakmai szolgáltatások 8.052.000 Ft

(háziorvosi ügyelet, ifjúságegészségügy, belső ellenőrzés, stb.)

* + Önkormányzati vagyon működtetése 33.824.000 Ft

(Sportpálya, Helytörténeti Gy., Zöldhalmi Közösségi Ház, Tájház, Játszótér, Templom tér, Bogácsi üdülő működési kiadásai)

**Civil szervezetek támogatása 2.000.000 Ft**

**Csemői Palotás SE támogatása 2.000.000 Ft**

**szociális típusú ellátások**

**szociális típusú ellátások 45.290.000 Ft**

Az ellátási formák (települési támogatások rendszere, babaváró támogatás, beiskolázási támogatás, ösztöndíjpályázat, karácsonyi ajándékozási akció) szinte minden korosztályt érintik, működését sikeresnek ítélem – és folytatni javaslom.

**VEKOP Kerékpárút 246.393.368 Ft**

* **Finanszírozási kiadások**

Ez a sor tartalmazza a 2022. év végén megelőlegezett 2023. évi 00. havi nettó állami támogatás (21.384.768 Ft) technikai visszafizetését, továbbá az intézmények (Csemői Polgármesteri Hivatal, Csemői Nefelejcs Óvoda és Mini Bölcsőde) finanszírozására folyósítandó támogatásokat (367.634.393 Ft).

Az intézmények: a Csemői Nefelejcs Óvoda és Mini Bölcsőde és a Csemői Polgármesteri Hivatal költségvetései tartalmazzák a feladataik ellátásához szükséges személyi és dologi kiadásokhoz tartozó megfelelő tételeket.

Az államháztartási törvény rögzíti az önkormányzati költségvetési rendelet tartalmára vonatkozó előírásokat. A hivatkozott jogszabályok az irányadóak arra vonatkozóan, hogy mit kell tartalmaznia az önkormányzat költségvetési bevételeinek és kiadásainak, valamint rendelet-tervezet kötelezően előírt tartalmi elemeit.

Az Önkormányzat 2023. évi költségvetési rendelet-tervezete a tervezés alapvető kritériumainak betartásával – miszerint működési hiány nem tervezhető, továbbá az önkéntes feladatok felvállalása nem veszélyeztetheti a kötelezően ellátandó feladatokat - a változó jogszabályi környezetnek megfelelően, és az intézményhálózat feladatainak ellátásához szükséges fedezet biztosításával készült.

**Tisztelt Képviselők!**

**Magas infláció, technikai recesszió, EU-s és hazai pályázati támogatások hiánya, háború, természeti katasztrófák, rezsikáosz….**

**A jövő ilyen bizonytalan talán még soha nem volt. Az előző évektől eltérően minden kiszámíthatatlan és ez a tervezést gyakorlatilag ellehetetleníti.**

**Az idei évben az önkormányzati és intézményi működés megfelelő szintű biztosítása és a szolgáltató funkció (ellátások, külterületi konténeres hulladékgyűjtés) megtartása a cél.**

**Jelen helyzetben úgy gondoljuk, hogy a 2023 év a folyamatos újratervezés éve lesz, melyet a 2023. évi központi költségvetés márciusi újratárgyalása is előrevetít. Ezért minden esedékes képviselőtestületi ülésen állandó téma lehet majd a költségvetést érintő kérdések megbeszélése, a biztonságos működés és a likviditás fenntartása miatt.**

Kérem a Tisztelt Képviselő-testületet az előterjesztés megvitatására, a költségvetési rendelet-tervezet elfogadására.

Csemő, 2023. február 14.

Dr. Lakos Roland

polgármester